A következő időszak feladatai
Tartalom találatai : 5781601
A következő időszak feladatai	2012. augusztus 15. szerda, 10:15	London után, Rio de Janeiro előtt / Melléklet
A londoni sikerek felelevenítése mellett már a következő időszak feladatairól beszélt Czene Attila, az Emberi Erőforrások Minisztériumának sportpolitikáért felelős államtitkára kedden a Kossuth Rádió 180 perc című műsorában. "- Két évvel ezelőtt eldöntöttük, hogy az állami sportirányítás egy picikét visszalép az igazgatás területéről, át akartuk adni a szakmai irányítást, a felelősség és a szakmai döntések jogát a Magyar Olimpia Bizottságnak, és úgy látszik, ennek az eredménye már meg is látszik" - mondta az úszóként 1996-ban Atlantában aranyérmes sportvezető.
Czene szerint ugyanakkor a tradicionálisan sikeres magyar sportágakban diadalmaskodók - mint tornában Berki Krisztián, úszásban Gyurta Dániel, atlétikában Pars Krisztián és vívásban Szilágyi Áron - sikerükkel gyakorlatilag "megmentették saját sportágukat".
"- Ők bebizonyították, hogy ezek a sikersportágak továbbra is hozzák az érmeket" - mondta, hozzátéve ugyanakkor, hogy nem az adott sportág szerepelt jól, hanem csak egy-egy kiváló versenyző, amit nem szabad figyelmen kívül hagyni.
"- Nem véletlen, hogy a MOB már az olimpia alatt bejelentette azt a nyolcéves utánpótlásfejlesztési-koncepciót, amellyel ezeket az eredményeket meg tudják tartani" - tette hozzá Czene, megemlítve még, hogy a sportirányításnak már arra kell gondolnia, hogy mi lesz négy vagy nyolc év múlva. (MTI) Eredményesség/ London 2012